5 महिला व 1 बच्चे सहित 10 की मौत; मृतकों को सरकार देगी मुआवजा
Jammu Bus Accident Update - 10 Killed As Amritsar-katra Bus Falls. पंजाब के अमृतसर में श्री वैष्णो देवी के दर्शनों के लिए निकले यात्रियों से भरी बस जम्मू के करीब खाई में गिर गई। यह हादसा जम्मू के झझर कोटली के पास सुबह 5.30 बजे हुआ है
पंजाब के अमृतसर में श्री वैष्णो देवी के दर्शनों के लिए निकले यात्रियों से भरी बस जम्मू के करीब खाई में गिर गई। यह हादसा जम्मू के झज्जर कोटली के पास सुबह 5.30 बजे हुआ है। स्थानीय अधिकारियों का कहना है कि इस घटना में एक ही परिवार के 10 लोगों की मौत हो गई है। जिनमें 5 महिलाएं, 5 पुरुष और एक 12 साल का बच्चा है।
घटना में कुल 66 घायलों में 4 की स्थिति गंभीर बनी हुई है। जम्मू-कश्मीर व बिहार सरकार ने मृतकों के परिजनों को सहायता राशि देने की घोषणा की है।
मृतकों के परिजनों को 5-5 लाख की घोषणा
लेफ्टिनेंट गवर्नर मनोज सिन्हा ने जम्मू में आज हुए दर्दनाक बस हादसे में जान गंवाने वालों के परिजनों को 5-5 लाख रुपए और गंभीर रूप से घायलों को 50-50 हजार रुपए देने की घोषणा की है। उन्होंने जिला प्रशासन को इलाज का ध्यान रखने और शोक संतप्त परिवारों को हर संभव सहायता प्रदान करने का निर्देश दिया है। वहीं, बिहार सरकार ने भी मृतकों को 2-2 लाख रुपए देने की घोषणा कर दी है।
मिली जानकारी के अनुसार, प्रिंस ट्रैवल्स की बस अमृतसर से कटरा के लिए रवाना हुई थी। बस झज्जर कोटली इलाके में एक पुल से नीचे गिर गई। खाई की गहराई 50 फीट के करीब होगी। घटना का कारण बस की ब्रेक फेल बताया जा रहा है। बस ने अपना संतुलन खो दिया और झज्जर कोटली पुल की रेलिंग से टकराकर नीचे गिर गई।
हादसा इतना जबरदस्त था कि बस के अगले दो पहिए पुल के ऊपर ही रह गए। जबकि, बस पलटकर खाई में गिरी। घटना में मारे गए 10 लोगों के शवों को शिनाख्त के लिए मोर्चरी में रखवाया गया है। जम्मू के डिप्टी कमिश्नर अवनी लवासा ने बताया कि इस हादसे में 4 लोग गंभीर रूप से घायल हुए हैं। अन्य लोगों को हल्की चोटें आई हैं।
मदद के लिए CRPF की टीम पहुंची
रेस्क्यू ऑपरेशन में लगे CRPF अधिकारी अशोक चौधरी ने बताया कि जैसे ही हमें सुबह दुर्घटना की जानकारी मिली, तुरंत हमारी टीम ने यहां पहुंचकर रेस्क्यू ऑपरेशन शुरू किया। शवों को निकाला गया। घायलों को अस्पताल पहुंचाया। पुलिस की टीम भी हमारे साथ रेस्क्यू ऑपरेशन में लगी है। रेस्क्यू ऑपरेशन जारी है। बताया जा रहा है कि बस में बिहार के लोग थे, जो कटरा जा रहे थे।
मरने वाले एक ही परिवार के
मरने वाले सभी बिहार के लखी सराय के रहने वाले हैं। इसी परिवार के कुछ सदस्य अमृतसर में फतेहगढ़ चूडिया रोड पर बस चुके हैं। लखी सराय निवासी मुकेश अपनी बेटी तान्या (ढाई साल) के मुंडन करवाने के लिए वैष्णो देवी जाना चाहता था। अमृतसर के रहने वाले 9 साल के हिमांशु के का भी मुंडन था।
मुकेश अपनी बेटी, पत्नी व बच्चों सहित गांव के 50 के करीब लोगों को एक सप्ताह पहले अमृतसर ले आया था। कुछ दिन अमृतसर रहने के बाद रात को मुकेश बिहार से साथ आए लोगों और अमृतसर में बसे भाइयों के परिवार के साथ अमृतसर बाइपास से जम्मू-कश्मीर के लिए रवाना हो गए।
सुबह 6 बजे जानकारी मिली
कटरा जाने के लिए परिवार ने प्रिंस ट्रांसपोर्ट की बस को बुक करवाया था। पारिवारिक सदस्य भरत ने बताया कि सुबह तकरीबन 6 बजे सभी सो रहे थे, तभी पिता रोने लगे। किसी पुलिस वाले का फोन आया था, जिसने बताया कि बस का एक्सीडेंट हो गया है और 10 लोग मारे गए हैं। यहां रुके पारिवारिक सदस्य सुबह निकल गए। किस-किस की मौत हुई है और कौन-कौन जिंदा हैं, इसकी जानकारी नहीं मिल पा रही।
मोबाइल बंद होने से नहीं मिल पा रही जानकारी
परिवार का कहना है कि कटरा जाने वाले सभी के मोबाइल प्री-पेड हैं। जिस कारण जम्मू-कश्मीर में किसी की सिम चल नहीं पा रही। अभी अन्य पारिवारिक सदस्य वहां पहुंचेंगे तो ही साफ होगा कि किन-किन की मृत्यु हुई है।
मरने वालों में 4 अमृतसर, 6 बिहार के
- कैलाश शर्मा उम्र 65 वर्ष पुत्र सीता राम निवासी लखीसराय, बिहार
- ललिता देवी उम्र 30 साल पत्नी मनोज कुमार निवासी अमृतसर, पंजाब
- कृष शर्मा उम्र 12 साल पुत्र मनिज निवासी अमृतसर, पंजाब
- अरविंद शर्मा पुत्र मोहिंदर शर्मा निवासी अमृतसर, पंजाब
- बिमला देवी पत्नी मीना शर्मा
- फूली देवी पत्नी मोहिंदर शर्मा निवासी यूपी
- कुंती देवी उम्र 50 साल पत्नी गिरधारी शर्मा।
- राजिंदर उम्र 45 वर्ष निवासी लखीसराय, बिहार
- गणेश शर्मा पुत्र जगदीश शर्मा निवासी अमृतसर, पंजाब
- जुली देवी पत्नी अरविंद शर्मा निवासी बिहार
दुर्घटना से जुड़ी तस्वीरें...
